
RENDEZVÉNYBESZÁMOLÓ

A 2026-os évben immár kilencedik alkalommal került megrendezésre a Bátaszéki Bornapok. Az elmúlt évekhez hasonlóan a háromnapos rendezvénysorozat célja ezúttal is az volt, hogy a bátaszéki és térségi közönség számára olyan közösségi, kulturális és szórakoztató programot biztosítson, amely egyszerre őrzi a helyi hagyományokat, bemutatja Bátaszék értékeit, teret ad a helyi közösségeknek és borászoknak, ugyanakkor korszerű, sokszínű programkínálattal képes megszólítani valamennyi korosztályt.
Az elmúlt kilenc év tapasztalata alapján egyértelműen kijelenthető, hogy a Bátaszéki Bornapok mára túlnőtt egy egyszerű városi rendezvény keretein. A három nap alatt Bátaszék nemcsak a helyi lakosság, hanem a környező települések lakói és távolabbról érkező vendégek számára is találkozási ponttá válik. A rendezvény egyszerre kulturális esemény, közösségi ünnep, hagyományőrző program, gasztronómiai és borászati bemutatkozási lehetőség, valamint jelentős városmarketing-eszköz.
A 2026-os Bornapok ezt a sokrétű szerepet tovább erősítette.

A Bornapok ma már Bátaszék egyik meghatározó közösségi eseménye
A rendezvény legfontosabb értéke továbbra sem kizárólag a színpadi programokban vagy a látogatók számában mérhető. A Bornapok olyan alkalom, amely évről évre lehetőséget teremt arra, hogy a város közössége együtt legyen.
A szüreti felvonulásban részt vevő családok, civil szervezetek, intézmények és baráti közösségek, a helyi borászok, a színpadon fellépő bátaszéki és térségi előadók, a rendezvényen dolgozó vállalkozók és segítők, valamint a látogatók együtt alakítják a Bornapok hangulatát.
Ez az a sajátosság, amelyet a rendezvény szervezése során a jövőben is meg kell őrizni: a Bornapoknak egyszerre kell szólnia a város lakosságáról, a helyi értékekről és a Bátaszékre érkező vendégekről.

Látogatottság és a rendezvény vonzereje
Az elmúlt években a látogatói érdeklődés tartósan magas szinten alakult. A rendezvény történetének 2017-ben megrendezett III. Bátaszéki Bornapokja bizonyult a leglátogatottabbnak, amikor a három nap alatt közel 12 ezer látogató fordult meg Bátaszéken. Ez jól mutatta, hogy a rendezvény rövid idő alatt jelentős ismertségre és komoly vonzerőre tett szert.
A koronavírus-járvány jelentős visszaesést okozott a rendezvények látogatottságában, ugyanakkor a Bornapok a pandémiát követően fokozatosan visszanyerte korábbi népszerűségét.
Az idei rendezvény ebből a szempontból különösen sikeresnek tekinthető: a három nap során közel 10 ezer látogató érkezett Bátaszékre. Ez az elmúlt évek egyik legjobb látogatottsági eredménye, és egyértelműen jelzi, hogy a Bornapok ismét stabil, nagy érdeklődésre számot tartó eseménnyé vált.
A több ezer vendég érkezése nemcsak a programok és fellépők iránti érdeklődést jelzi, hanem hozzájárul Bátaszék turisztikai ismertségének növeléséhez, valamint a helyi vendéglátás és szolgáltatások forgalmának élénkítéséhez is.

Péntek – a rocknap kiemelkedő sikere
A pénteki nap hagyományosan a könnyűzenei, azon belül is a rockzenei programoké, amely az elmúlt években a Bornapok egyik meghatározó és a közönség által várt programelemévé vált.
A 2026-os pénteki nap különösen sikeresnek bizonyult: az idei rocknap volt a Bornapok eddigi leglátogatottabb rocknapja. Ennek egyik legfontosabb oka, hogy olyan együttest sikerült Bátaszékre meghívni, amelyet a közönség már hosszabb ideje szeretett volna látni, valamint olyan, a magyar rockzenei életben meghatározó és széles körben ismert előadó is szerepelt a programban, amely önmagában is jelentős vonzerőt jelentett.
Az idei tapasztalat egyértelműen mutatja, hogy továbbra is jelentős igény van az ismert, magas színvonalú élőzenei produkciókra. A nagyobb nevű fellépők nemcsak a program szakmai színvonalát emelik, hanem érdemben hozzájárulnak a rendezvény látogatottságához és térségi vonzerejéhez is.

Szombat – hagyomány, közösség és találkozás
A szombati nap középpontjában ezúttal is a szüreti felvonulás állt.
A szüreti menet az elmúlt években a Bornapok egyik legfontosabb közösségi programelemévé vált. Jelentősége nem pusztán a hagyományőrzésben rejlik, hanem abban is, hogy egyetlen program képes megszólítani és közös szereplővé tenni a város különböző korosztályait és közösségeit.
A felvonulásban családok, baráti társaságok, civil szervezetek, intézmények és hagyományőrző közösségek egyaránt részt vesznek. A feldíszített járművek, a zene, a tánc és a jókedv évről évre látványos városi eseményt eredményeznek, amelyre a lakosság a felvonulás útvonalán is nagy számban kíváncsi.
A szüreti felvonulás egyúttal jó példája annak, hogy a hagyományok akkor maradnak élők, ha azokat a jelen közösségei saját magukénak érzik és továbbalakítják.
A szombati programok között a hagyományőrző produkciók mellett idén is helyet kaptak a különböző zenei és szórakoztató műfajok, így a nap folyamán a családoktól a fiatalokon át az idősebb korosztályig mindenki találhatott számára vonzó programot.

Vasárnap – a családok, az idősebb korosztály és a civil közösségek napja
A vasárnapi programok összeállításánál kiemelt szempont volt, hogy a Bornapok ne kizárólag a fiatalok és a koncertek iránt érdeklődők számára jelentsen vonzó programot. A nap folyamán családi és gyermekprogramok, könnyűzenei produkciók, kulturális és közösségi elemek egyaránt helyet kaptak, miközben kiemelt szerepet kapott a helyi civil közösségek bemutatkozása is.
A vasárnapi program egyik kiemelkedő eleme a magas színvonalú, élőzenés zárókoncert volt. Az előadó minőségi produkciója jelentősen emelte a rendezvény szakmai színvonalát, és olyan koncertélményt biztosított, amely akár más, nagyobb fesztiválok programkínálatával összehasonlítva is figyelemre méltó. Az ilyen produkciók a Bornapok szakmai megítélését és a fesztiválszakmában kialakított kapcsolatait, elismertségét is erősítik.
Külön öröm és büszkeség a város számára, hogy a fellépő személyes kötődése is van Bátaszékhez: anyósa bátaszéki. Ez a kapcsolódás külön értéket jelent a település számára, és tovább erősíti azt az üzenetet, hogy a Bornapok olyan ismert és magas színvonalú előadókat is képes Bátaszékre vonzani, akikhez személyes szálak is kapcsolódnak.

Civil Bemutatkozó – közösségek a közösségi ünnepen
A 2026-os Bornapok egyik fontos kezdeményezése volt a Civil Bemutatkozó, amely vasárnap délután adott lehetőséget a helyi civil szervezetek, egyesületek és közösségek számára a bemutatkozásra.
Bátaszéken számos olyan közösség működik, amely egész évben aktív szerepet vállal a város életében, tevékenységükről azonban nem feltétlenül rendelkezik minden lakos megfelelő információval.
A Bornapok ezért kiváló lehetőséget biztosított arra, hogy ezek a szervezetek közvetlenül találkozhassanak a lakossággal, bemutathassák tevékenységüket, új tagokat és önkénteseket szólíthassanak meg, illetve kapcsolatokat építhessenek.

Egy mozdulat a környezetért és a Bornapokért
A rendezvény szervezői 2026-ban is fontosnak tartották, hogy a Bornapok a szórakozás mellett a közösségi felelősségvállalásra is felhívja a figyelmet.
Ennek részeként a rendezvény területén visszaváltható palackok gyűjtésére alkalmas konténer került kihelyezésre. A kezdeményezés egyszerre szolgálta a környezettudatosságot és a rendezvény támogatását, hiszen a visszaváltásból származó összeget a Bornapok megvalósítására fordítottuk.
A kezdeményezés azt az egyszerű üzenetet közvetítette, hogy minden egyes apró gesztus hozzájárulhat ahhoz, hogy a közösség által fontosnak tartott rendezvény a következő években is létrejöhessen.

Meglepetések és játékos közösségi elemek
A korábbi években már kedvelt programelemként jelent meg a rendezvény területén elrejtett ajándékok keresése. A kezdeményezést 2026-ban is folytattuk.
Az ilyen apró, játékos programelemek hozzájárulnak ahhoz, hogy a Bornapok ne kizárólag színpadi műsorok egymásutánja legyen, hanem olyan élmény, amelyben a látogató maga is aktív résztvevővé válik.

A Bornapok szakmai és városmarketing-értéke
Az elmúlt kilenc év tapasztalata alapján a Bátaszéki Bornapok ma már a város egyik meghatározó rendezvénye.
Lehetőséget biztosít a helyi és térségi borászok számára a bemutatkozásra, erősíti Bátaszék szőlő- és borkultúrához kötődő identitását, teret ad a helyi közösségeknek, civil szervezeteknek és hagyományőrző csoportoknak, valamint fontos lehetőséget jelent a helyi vállalkozások számára is.
A rendezvény a város külső megítélésére is hatással van. Egy jól megszervezett, kulturált és magas szakmai színvonalú városi rendezvény azt az üzenetet közvetíti, hogy Bátaszék aktív, működő és közösségeire büszke város.
A Bornapok ennek megfelelően mára nemcsak egy rendezvény, hanem a város kommunikációjának és városmarketingjének egyik meghatározó eleme lett.

Szervezési és infrastrukturális tapasztalatok
A Bornapok lebonyolítása évről évre jelentős szervezési és technikai feladatot jelent. A rendezvény mérete, a látogatói létszám, a színpadi produkciók technikai igénye, az ideiglenes infrastruktúra folyamatos fejlesztése, a közművek, az egészségügyi és biztonsági háttér, valamint a vendéglátók és árusok kiszolgálása együttesen komoly szervezői munkát igényel.
A 2026-os rendezvény során ismételten bebizonyosodott, hogy a hosszú évek alatt kialakított partneri kapcsolatok és a tapasztalt közreműködők munkája nélkül ilyen volumenű esemény nem lenne biztonságosan és megfelelő színvonalon lebonyolítható.

A LEADER pályázat keretében megvalósított eszközbeszerzés
A rendezvény infrastrukturális és látogatói komfortjának emeléséhez jelentős mértékben hozzájárult a LEADER pályázat keretében megvalósított eszközbeszerzés.
A pályázati támogatásnak köszönhetően Bátaszék Város Önkormányzata 16 darab sörasztal-garnitúrát, valamint 160 darab kültéri, műanyag széket szerzett be. Az eszközök a Bornapok során közvetlenül a rendezvény látogatóinak kényelmét szolgálták, és hozzájárultak ahhoz, hogy megfelelő számú, kulturált és komfortos ülőhely álljon rendelkezésre.
A fejlesztés különösen az idősebb korosztály és a kisgyermekes családok számára jelentett fontos könnyebbséget. A megfelelő ülőhelyek javították a látogatók komfortérzetét, és ezáltal a rendezvényen eltöltött idő minőségét is.
A beszerzés ezért nem pusztán eszközfejlesztésként értékelhető, hanem a látogatói élmény és a rendezvény általános színvonalának javításához közvetlenül hozzájáruló beruházásként.
A technikai háttér másik meghatározó eleme a színpad-, hang- és fénytechnika megfelelő biztosítása. Ugyanez igaz a biztonsági háttérre, az egészségügyi biztosításra, az elektromos energia biztosítására és a rendezvényterület infrastruktúrájára is. A jövőben ezeken a területeken a megfelelő kapacitás, a biztonságos működés és a látogatói komfort biztosításának kell elsődleges szempontnak lennie.

Pénzügyi helyzet és finanszírozási tapasztalatok
A 2026-os Bornapok tervezett költségvetése 42 968 665 Ft volt. A jelenlegi adatok alapján a rendezvény megvalósult költsége 40 997 321 Ft, azonban ez az összeg még nem végleges, mivel az Artisjus díja jelenleg nem áll rendelkezésre.
A részletes költségvetési táblázat a beszámoló mellékletét képezi. Fontos kiemelni, hogy a táblázatban szereplő 2 409 431 Ft értékű pályázati eszközbeszerzés – a 16 darab sörasztal-garnitúra és 160 darab kültéri szék – nem a Bornapok eredeti költségvetésének része. Ez a rendezvény költségvetésének kialakítását követően elnyert pályázati lehetőséghez kapcsolódó fejlesztés, ezért annak összege nem tekinthető a rendezvény tényleges költségének.
A finanszírozási oldalon ugyanakkor jelentős eltérés mutatkozik a tervezett és a tényleges támogatói bevételek között. A rendezvény tervezésekor 15 millió Ft támogatói bevétellel számoltunk, amelyből végül 12 091 950 Ft realizálódott. A mintegy 2,9 millió Ft-os kiesést a rendezvény megvalósítása érdekében a Bátaszékért Marketing Nonprofit Kft. saját forrásából kellett pótolni.
A rendezvény így a tervezett költségkereten belül megvalósult, ugyanakkor a 2026-os év pénzügyi tapasztalata egyértelműen azt mutatja, hogy a Bornapok jelenlegi színvonalának fenntartása csak megfelelően tervezhető és időben biztosított finanszírozás mellett vállalható. A támogatói források bizonytalansága ugyanis közvetlenül érinti a társaság saját gazdálkodását és az üzleti tervben meghatározott egyéb feladatok finanszírozását.
A 2026-os év ezért fontos tanulságot jelent a következő Bornapok előkészítése szempontjából: a programok és fellépők lekötése előtt szükséges meghatározni a rendezvény minimálisan szükséges költségvetését, valamint az önkormányzati és támogatói források reálisan biztosítható összegét. Csak megfelelő pénzügyi fedezet mellett biztosítható, hogy a rendezvény a közönség által megszokott színvonalon, biztonságosan és a társaság egyéb feladatainak veszélyeztetése nélkül valósuljon meg.

Összegzés – a Bornapok mint városi érték
A IX. Bátaszéki Bornapok látogatottságát, közösségi szerepét és városmarketing-értékét tekintve sikeres rendezvénynek tekinthető. A közel 10 ezres látogatottság azt mutatja, hogy a Bornapok a pandémiát követően ismét jelentős vonzerővel rendelkezik, és a helyi lakosság mellett a térségből, illetve távolabbról is képes vendégeket megszólítani.
A rendezvény közösségi értékét a szüreti felvonulás, a helyi civil közösségek, a borászok és előadók jelenléte, valamint a különböző korosztályokat megszólító programok egyaránt erősítették. A pénteki rocknap kiemelkedő látogatottsága és a vasárnapi magas színvonalú zárókoncert pedig azt igazolta, hogy a közönség továbbra is igényli a minőségi, ismert előadókat és produkciókat.
A Bornapok mára Bátaszék városmárkájának meghatározó elemévé vált. Rendszeres megtartása ezért városmarketing- és közösségi szempontból indokolt. Ugyanakkor a 2026-os év pénzügyi tapasztalatai egyértelműen megmutatták, hogy a rendezvény megfelelő színvonalának fenntartása csak kiszámítható és előre biztosított finanszírozás mellett vállalható.

A X. Bátaszéki Bornapok előkészítésének szükségessége
A 2027-ben megrendezésre kerülő X. Bátaszéki Bornapok különleges jelentőségű jubileumi esemény lesz. A tizedik alkalom lehetőséget ad arra, hogy az elmúlt évek eredményeit méltó módon megünnepeljük, és egyúttal kijelöljük a Bornapok következő időszakának irányát.
A jubileumi rendezvény esetében indokolt lehet a megszokott éves színvonalon túlmutató, kiemelt programmal és megfelelő technikai, biztonsági és infrastrukturális háttérrel készülni. Nem önmagában a nagyobb költségvetés a cél, hanem egy olyan jubileumi rendezvény megvalósítása, amely méltó Bátaszékhez, a közönséghez és a Bornapok elmúlt tíz évéhez.
A 2027-es rendezvény előkészítését ezért – amennyiben a szükséges pénzügyi források biztosíthatók – már 2026 novemberében célszerű megkezdeni. A jelentősebb fellépők és produkciók lekötése szempontjából ez az időpont már önmagában is későinek tekinthető.
A jubileumi rendezvény előkészítése során kiemelten szükséges:
· a teljes rendezvényi költségvetés időben történő meghatározása;
· az önkormányzati forrás mértékének egyértelmű rögzítése;
· a támogatói és vállalkozói források előzetes felmérése és lehetőség szerinti lekötése;
· a kiemelt fellépők és produkciók mielőbbi kiválasztása és lekötése;
· a technikai, biztonsági és infrastrukturális igények előzetes megtervezése;
· annak biztosítása, hogy a rendezvény finanszírozása ne veszélyeztesse a Bátaszékért Marketing Nonprofit Kft. egyéb, üzleti tervben vállalt feladatainak teljesítését.



Záró szakmai álláspont
A IX. Bátaszéki Bornapok szakmai, közösségi és városmarketing-szempontból eredményes rendezvény volt. A közel 10 ezres látogatottság, a programok sokszínűsége, a helyi közösségek aktív részvétele, a kiemelkedő pénteki rocknap és a magas színvonalú vasárnapi koncert egyaránt azt mutatják, hogy a Bornapok továbbra is jelentős érdeklődésre számot tartó esemény.
A LEADER pályázat keretében megvalósított eszközbeszerzés – a 16 darab sörasztal-garnitúra és 160 darab kültéri műanyag szék – szintén hozzájárult a rendezvény látogatói komfortjának javításához.
A rendezvény pénzügyi tapasztalatai ugyanakkor azt mutatják, hogy a jelenlegi színvonal csak megfelelő és kiszámítható finanszírozási háttér mellett tartható fenn. A tervezett 15 millió forintos támogatói bevételből mintegy 12 millió forint realizálódott, így hozzávetőleg 3 millió forintos finanszírozási hiány keletkezett, amelyet a Bátaszékért Marketing Nonprofit Kft. saját költségvetéséből kellett pótolni. Ennek az év végi gazdálkodásra és az üzleti terv teljesülésére gyakorolt pontos hatása a november elején rendelkezésre álló adatok alapján lesz megítélhető.
A következő évek legfontosabb feladata ezért a rendezvény szakmai színvonalának és pénzügyi biztonságának összehangolása. A Bornapok évenkénti megtartása városmarketing- és közösségi szempontból indokolt, ugyanakkor csak olyan pénzügyi háttér mellett felelős döntés, amely biztosítja a rendezvény biztonságos, szakmailag megfelelő és a közönség által elvárt színvonalú megvalósítását.
Különösen fontos ez a 2027-es jubileumi, X. Bátaszéki Bornapok esetében. A jubileum megfelelő szakmai és pénzügyi előkészítése már 2026 őszén szükséges annak érdekében, hogy a rendezvény méltó módon valósulhasson meg, és a Bornapok a következő évtizedben is Bátaszék egyik meghatározó közösségi és városmarketing-eseménye maradhasson.

Bátaszék, 2026. október 06.

Ócsai Krisztina
ügyvezető igazgató
Bátaszékért Marketing Nonprofit Kft.

